Rokėnai

Apie kaimą Ignalinos rajone žr. Rokėnai (Ignalina).

Rokėnai – kaimas Zarasų rajono savivaldybėje, 2 km į pietvakarius nuo Antazavės, Sartų regioninio parko pakraštyje. Seniūnaitijos centras.

Etimologija 

Kaimo vardas – asmenvardinis vietovardis, kilęs iš asmenvardžio Rokas arba Rokėnas. Iki 1972 m. buvo Rakėnai, bet naikinant tarminius vietovardžius, pakeisti į Rokėnus.

Geografija 

Kaimas įsikūręs vaizdingoje vietovėje: šiaurės rytuose telkšo Zalvys, šiaurės vakaruose plyti Antazavės šilas, pietryčiuose – Ilgašilis, o vakaruose – Zaduojo ežeras. Nuo Šlaitų kaimo Rokėnus skiria Nuoskynų miškas. Maždaug nuo jo pro Gurecko pušynėlį palei buvusią ūlyčią žemuma į Plikabalę kažkada tekėjo upeliukas Upėsnis, dabar jau išdžiuvęs.

Į šiaurę nuo kaimo auga dvi šimtametės pušys – ten senieji kaimo kapeliai, kuriuose dar laidota XIX a. 2-ojoje pusėje. Už jų kiek toliau auga aukštas Pužienės beržas. Einant keliuku nuo Balio Gaulės ir Vinskių namų išlikusi didelė sena Mažiulių liepa, menanti, kur ūlyčioje buvo Mažiulių namai, sudegę (kaip ir didžioji ūlyčios dalis) baisiame gaisre XX a. pradžioje.

Istorija 

Rokėnai paminėti 1688 m. Antalieptės bažnyčios metrikų knygoje.

Gyventojai

Žymūs žmonės 

Kaime gimė:
 žymus lietuvių kompozitorius Juozas Gruodis (1884–1948). Čia jam 1966 m. lapkričio 13 d. atidengtas paminklinis akmuo (skulptorius Leonas Žuklys) su užrašu „Čia, buvusioje sodyboje 1884.XII.20 gimė įžymus kompozitorius Juozas Gruodis”.
 poetas Petras Gaulė (1923–1993).
 kalbininkas, prūsų kalbos tyrinėtojas, Lietuvos MA akademikas Vytautas Mažiulis (1926–2009).

Kaime 2009 m. rugpjūčio mėn. pastatytas ir pašventintas stogastulpis Andriūnų šeimai, išauginusiai tris karininkus, inžinierių ir pedagogę.

Šaltiniai 

Zarasų rajono savivaldybės gyvenvietės